Jeppe Bruus (S), 2022-09-28:
Jeg vil gerne sige tak for den gode modtagelse af lovforslaget til de ordførere – nu to – der er tilbage i salen.
Det vidner jo også om, at det her lovforslag er endnu et i rækken af brede aftaler, der er lavet her i Folketinget, og det er jo kun glædeligt.
Med krigen i Ukraine og forsyningssituationen og de meget høje prisstigninger er der behov for at hjælpe både borgere og virksomheder i Danmark.
Det gør vi altså nu med tiltagene i aftalen om vinterhjælp, der på kort sigt mindsker konsekvenserne af den situation, vi står i, og samtidig medvirker til omstillingen væk fra gas.
Mange danske familier oplever lige nu presset af de stigende priser på energi og fødevarer og af rentestigninger; priserne har været stigende i et stykke tid, og det er blevet forstærket, efter at der desværre igen er udbrudt krig i Europa.
På den baggrund har Folketinget allerede besluttet flere tiltag:
en varmecheck målrettet dem, der er hårdt ramt af stigende gaspriser, et engangsbeløb på 5.000 kr. skattefrit til de pensionister, der har mindst, et loft over huslejestigninger – bare for at nævne nogle af tiltagene.
Det har ikke altid været lige nemt at komme igennem med hjælpetiltagene, og man har i debatten her – nu er den pågældende ordfører desværre gået – efterlyst højere hastighed.
Derfor er det jo positivt, at der nu er bred opbakning til aftalen om vinterhjælp – en aftale, der på kort sigt mindsker konsekvenserne af den situation, vi står i, og samtidig medvirker til omstillingen væk fra gas.
Med det lovforslag, vi behandler i dag, gennemføres dele af aftalen, og det er vigtigt for mig at sige, at de forskellige aftaler ikke løser alle problemer, men at de tiltag, vi behandler i dag, kan give danskerne mere tryghed hen over vinteren.
Der har været meget debat om, hvordan vi bedst hjælper danskerne igennem svære tider med stigende priser på bl.a. energi, og et af de forslag, der særlig har fyldt, har været forslaget om midlertidig nedsættelse af elafgiften til EU's minimumssats.
Fra regeringens side har vi fulgt situationen tæt og har hele tiden sagt klart og tydeligt, at vi er rede til at bruge alle værktøjer i kassen, og derfor er jeg også glad for, at der er indgået en bred aftale om netop en nedsættelse af elafgiften i det første halvår af 2023.
Børnefamilier er også hårdt ramt af den nuværende situation, og med lovforslaget målrettes netop hjælp til familier med børn, og det gør vi altså ved midlertidigt at forhøje børne- og ungeydelsen i 2023 med 660 kr. pr. barn.
Udbetaling af den forhøjede børne- og ungeydelse vil ske i første kvartal af 2023.
Jeg er opmærksom på, at mange børnefamilier også efter forhøjelsen af børne- og ungeydelsen vil være hårdt ramt.
Udgifterne bliver ikke mindre, og det vil stadig være dyrt at købe mælk til en familie.
Det er en alvorlig situation, vi står i – det er der ingen tvivl om.
Derfor følger vi fra regeringens side situationen tæt, ikke mindst situationen for de hårdt ramte børnefamilier.
Som en del af finansieringen af aftalen fremrykkes forhøjelsen af aldersopsparingens lave indbetalingsloft, som er en del af aftalen fra juni om etablering af en grøn fond.
Fremrykningen sker fra 2024 til 2023.
Og også udvidelsen af perioden for aldersopsparingens høje indbetalingsloft er med til at finansiere aftalen om vinterhjælp.
Endelig indføres der som en yderligere del af finansieringen en skattepligt på udbytte af danske aktier, som modtages af udenlandske stater og deres institutioner.
Der er tale om en god og fair beskatning.
Det er kun rimeligt, at udenlandske stater på linje med andre aktionærer pålægges en pligt til at udbetale udbytteskat, når deres formue er placeret i danske aktier.
Det er der så ikke.
Nu er Enhedslistens ordfører gået, men jeg vil også gerne her benytte anledningen til at sende en venlig hilsen til hr. Rune Lund fra Enhedslisten, som nu befinder sig i Kenya; jeg håber, at hilsenen kommer hele vejen derned, for han bør retfærdigvis krediteres for ihærdigt at have forfulgt det her spørgsmål.
Det er takket være ham, at vi står i en situation, hvor vi faktisk kan bruge den her beskatning til at hjælpe nogle familier, der er trængte.
Som afslutning vil jeg gerne takke for den debat, der har været i dag.
Jeg er glad for at se, at vi i fællesskab kan hjælpe danskerne i den her svære tid.
Tak for ordet.